Broj: 711-I-2708-Pp-231/23-07-19

Zagreb, 22. studenog 2023.

**LJERKA CIVIDINI**

**gradonačelnica Grada Čakovca**

**Predmet: LJERKA CIVIDINI, gradonačelnica Grada Čakovca**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 22. studenog 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 21. rujna 2023.g. zaprimilo prijavu Broj: 711-U-7059-Pp-231/23-01-4 u kojoj se u bitnom navodi da je na 17. sjednici Gradskog vijeća Grada Čakovca održanoj 14. lipnja 2023.g. kao 9. točka dnevnog reda bio Prijedlog Odluke o izmjenama i dopunama Odluke o plaći gradonačelnika i zamjenika gradonačelnika Grada Čakovca te da je ista donijeta sa 13 glasova za, 3 suzdržana i 2 glasa protiv. U prijavi se ističe kako je među vijećnicima koji su glasovali „za“ bila i sestra gradonačelnice, vijećnica Željka Novak koja bi se u takvim stvarima trebala izuzimati budući da se radi o materijalnim pravima gradonačelnice. Nadalje, navodi se kako je u navedenoj situaciji došlo do stvarnog sukoba interesa budući da je osoba krvnog srodstva glasala za prijedlog o povećanju plaće gradonačelnice.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznica Ljerka Cividini obnaša dužnost gradonačelnice Grada Čakovca od 04. lipnja 2021.g. slijedom čega je isti dužna postupati sukladno obvezama ZSSI-a.

Povjerenstvo je radi provjere navoda iz prijave zatražilo od Grada Čakovca podatke je li gradonačelnica Grada Čakovca, Ljerka Cividini dana 14. lipnja 2023.g. sudjelovala na 17. sjednici Gradskog vijeća Grada Čakovca vezano za donošenje Odluke o izmjenama i dopunama Odluke o plaći gradonačelnika i zamjenika gradonačelnika Grada Čakovca te ukoliko jest u kojem svojstvu je obveznica sudjelovala na predmetnoj sjednici, je li obveznica Ljerka Cividini predložila donošenje navedene Odluke te je li o navedenoj Odluci glasala sestra obveznice, vijećnica Željka Novak te ukoliko jest kako je glasala odnosno je li glasala za ili protiv donošenja navedene Odluke.

Grad Čakovec odgovorio je na traženi upit Povjerenstva dopisom KLASA: 008-03/23-01/14, URBROJ: 2109-2-09-23-2 od 10. listopada 2023.g. navodeći kako je gradonačelnica Ljerka Cividini dana 14. lipnja 2023.g. sudjelovala na 17. sjednici Gradskog vijeća Grada Čakovca na kojoj je na Dnevnom redu, između ostalih točaka, bio i Prijedlog Odluke o izmjenama i dopunama Odluke o plaći gradonačelnika i zamjenika gradonačelnika Grada Čakovca. Navodi se kako je obveznica prisustvovala navedenoj sjednici temeljem čl. 32. stavka 1. Poslovnika o radu Gradskog vijeća Grada Čakovca („Službeni glasnik Grada Čakovca“ broj 1/21., 2/21. i 3/21. - pročišćeni tekst) koji propisuje da gradonačelnik i zamjenik gradonačelnika prisustvuju sjednicama Gradskog vijeća, a isto tako i temeljem odredbe članka 37. stavak 2. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 36/09., 125/08., 36/09., 150/11., 144/12., 123/17., 98/19. i 144/20.) koji propisuje da sjednicama predstavničkog tijela prisustvuje općinski načelnik, gradonačelnik, odnosno župan, te njihov zamjenik. Nadalje, navodi se kako je Zakonom o lokalnoj i područnoj (regionalnoj) samoupravi propisano u odredbi članka 90.a da osobe koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, te da iz odredbe članka 3. Zakona o plaćama u lokalnoj i područnoj (regionalnoj) samoupravi („Narodne novine“, broj 28/10 i 10/23) proizlazi kako predstavničko tijelo donosi Odluku o plaći gradonačelnika na prijedlog gradonačelnika. Slijedom navedenog, Grad Čakovec u svom dopisu ističe kako je gradonačelnica kao ovlašteni predlagač akata koje donosi Gradsko vijeće, sukladno odredbi članka 59. Poslovnika o radu Gradskog vijeća, predložila donošenje Odluke o izmjenama i dopunama Odluke o plaći gradonačelnika i zamjenika gradonačelnika Grada Čakovca. Navodi se i kako je navedeni prijedlog razmotrio Odbor za Statut, Poslovnik i normativnu djelatnost na sjednici održanoj 12. lipnja 2023.g. te je bez primjedbi donio mišljenje o upućivanju prijedloga Odluke o izmjenama i dopunama Odluke o plaći gradonačelnika i zamjenika gradonačelnika Grada Čakovca Gradskom vijeću na donošenje dok je na samoj sjednici uvodno obrazloženje dala pročelnica Službe za unutarnju reviziju. Grad navodi i kako je Odluka o izmjenama i dopunama Odluke o plaći gradonačelnika i zamjenika gradonačelnika Grada Čakovca donesena većinom glasova prisutnih vijećnika i to na način da je od 18 prisutnih vijećnika 13 glasalo ZA, 2 vijećnika PROTIV, a 3 vijećnika su bila suzdržana. Navodi se i kako je među vijećnicima koji su glasali ZA bila vijećnica Željka Novak. Zaključno, navodi se kako je navedena odluka donesena na 17. sjednici Gradskog vijeća Grada Čakovca dana 14. lipnja 2023.g. te da je objavljena u „Službenom glasniku Grada Čakovca“, broj 3/23. i da je na snazi od 23. lipnja 2023.g. U odnosu na sadržaj predmetne Odluke navodi se kako su Odlukom o izmjenama i dopunama Odluke o plaći gradonačelnika i zamjenika gradonačelnika Grada Čakovca dodatno normirana materijalna prava gradonačelnika, a koja se odnose na primitke koji predstavljaju dodatnu naknadu za obnašanje dužnosti, a navedeni su u Mišljenju Povjerenstva Broj: 711-I-2420-M-423/22-02-21 od dana 07. studenog 2022.g.

Člankom 32. stavkom 1. i 2. Poslovnika o radu Gradskog vijeća Grada Čakovca propisano je da gradonačelnik i zamjenik gradonačelnika prisustvuju sjednicama Gradskog vijeća te da gradonačelnik može odrediti izvjestitelja za točke dnevnog reda koje su po njegovom prijedlogu uvrštene na dnevni red sjednice Gradskog vijeća.

Člankom 59. Poslovnika propisano je da su ovlašteni predlagatelji akata koje donosi Gradsko vijeće vijećnici, klubovi vijećnika, gradonačelnik te radna tijela Gradskog vijeća, osim ako je zakonom propisano da pojedini prijedlog mogu podnijeti samo određena tijela.

Uvidom u izvod iz Zapisnika sa 17. sjednice Gradskog vijeća Grada Čakovca održane 14. lipnja 2023.g. utvrđeno je da je sjednici Gradskog vijeća kao predlagatelj Odluke o izmjeni i dopuni odluke o plaći gradonačelnika i zamjenika gradonačelnika Grada Čakovca prisustvovala obveznica Ljerka Cividini te da je pod točkom 9. Dnevnog reda izložen i dan na glasovanje prijedlog navedene Odluke. Iz izvoda Zapisnika razvidno je i da je u raspravi sudjelovalo troje vijećnika te da je 18 vijećnika pristupilo glasovanju nakon čega je Odluka donesena većinom glasova prisutnih vijećnika.

Uvidom uz dokumentaciju dostavljenu uz prijavu protiv obveznice utvrđeno je da je među vijećnicima koji su glasali za navedenu Odluku i sestra obveznice, vijećnica Željka Novak.

Uvidom u dostavljeni Prijedlog Odluke o izmjenama i dopunama Odluke o plaći gradonačelnika i zamjenika gradonačelnika Grada Čakovca utvrđeno je da se predložene izmjene i dopune odnose isključivo na utvrđivanje materijalnih prava gradonačelnika i zamjenika gradonačelnika kako bi se ono uskladilo sa Smjernicama koje je 31. siječnja 2022.g. i 12. travnja 2022.g. donijelo Povjerenstvo za odlučivanje o sukobu interesa.

Nadalje, Povjerenstvo je izvršilo i uvid u Mišljenje Povjerenstva Broj: 711-I-2420-M-423/22-02-21 od dana 07. studenog 2022.g. kojim je općinskom načelniku Općine Matulji dano mišljenje da uz plaću za obnašanje ove javne dužnosti može primiti naknadu za troškove prehrane u paušalnom iznosu, uplatu premije za slučaj ozljede na radu, putno osiguranje za službeno putovanje, osiguranje od menadžerske odgovornosti, novčanu potporu za rođenje djeteta i novčanu potporu za slučaj smrti roditelja, jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI-a, ali da na navedene primitke ima pravo samo ukoliko je to propisano određenim zakonom ili općim aktom kojim se uređuju prava općinskih načelnika, gradonačelnika župana i njihovih zamjenika.

Zaključno, Povjerenstvo je izvršilo i uvid u Mišljenje Broj: 711-I-1851-M-158/23-02-12 od dana 14. rujna 2023.g. u kojem je obveznici Ljerki Cividni dano mišljenje da sama po sebi okolnost da su gradonačelnica Grada Čakovca i jedna od članica Gradskog vijeća Grada Čakovca sestre, ne predstavlja zapreku da isti akti budu predlagani od strane gradonačelnice sukladno propisanoj proceduri pod okolnostima kada će o njima glasati i njezina sestra, jer u suprotnom navedene osobe ne bi mogle izvršavati javne dužnosti koje su im na javnim izborima povjerene od strane građana uz napomenu da bi se obveznica bila dužna izuzeti od postupanja ako bi prilikom obnašanja dužnosti gradonačelnice Grada Čakovca predlagala odluke kojima bi se odlučivalo o vlastitim pravima ili obvezama odnosno o pravima ili obvezama svoje sestre.

Člankom 7. c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

U konkretnom slučaju Povjerenstvo ističe kako je obveznica Ljerka Cividni, sukladno čl. 59. Poslovnika o radu Gradskog vijeća Grada Čakovca imala ovlast biti predlagatelj Odluke o izmjeni i dopuni Odluke o plaći gradonačelnika i zamjenika gradonačelnika Grada Čakovca.

Naime, jedini način usklađivanja materijalnih prava općinskih načelnika, gradonačelnika i župana s odredbom članka 7. d) ZSSI-a i Smjernicama Povjerenstva donesenima 31. siječnja 2022.g. i 12. travnja 2022.g. je propisivanjem istih zakonom ili općim aktom kojim se uređuju prava općinskih načelnika, gradonačelnika župana i njihovih zamjenika.

Slijedom navedenog, kako bi obveznica mogla ostvariti određena materijalna prava koja joj nisu zabranjena odredbama ZSSI-a i na koja je imala pravo od početka svojega mandata, ista je kao ovlašteni predlagatelj bila dužna Gradskom vijeću Grada Čakovca dostaviti na glasanje predmetnu Odluku, jer se radi o općem aktu jedinice lokalne samouprave kojim se propisuju materijalna prava obveznika koji obnašaju dužnost gradonačelnika i zamjenika gradonačelnika Grada Čakovca, a temeljem kojeg se ista ostvaruju sukladno zakonu.

Povjerenstvo pritom napominje, a kao što je i ranije istaknulo u svojem Mišljenju Broj: 711-I-1851-M-158/23-02-12 od 14. rujna 2023.g., da se činjenica da je sestra obveznice članica Gradskog vijeća Grada Čakovca i uz ostale vijećnike odlučuje o prijedlozima akata gradonačelnice ne može sama po sebi smatrati sukobom interesa gradonačelnice, budući da ista u suprotnom ne bi mogla izvršavati svoju javnu dužnost.

Stoga, u konkretnom slučaju, a budući da je obveznica Ljerka Cividni sukladno proceduri podnijela na prijedlog Odluku kojom se uređuju njezina materijalna prava na koja sukladno odredbama ZSSI-a ima pravo u postupanju obveznice nije utvrđena povreda ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Ljerka Cividini, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana